2017. gada 10. oktobrī Noteikumi Nr. 619

Rīgā (prot. Nr. 50 2. §)

**Noteikumi par profesionālā dienesta karavīru amatiem, kuros var pārcelt ierēdni, par profesionālā dienesta karavīra amata pienākumu izpildes kārtību, atlīdzības noteikšanas un izmaksas kārtību un amatpersonu, kura ir tiesīga piemērot ierēdnim disciplinārsodu**

Izdoti saskaņā ar

Valsts civildienesta likuma

37. panta 1.1 daļu

1. Noteikumi nosaka profesionālā dienesta karavīra (turpmāk – karavīrs) amatus, kurus var ieņemt valsts civildienesta ierēdnis (turpmāk – ierēdnis), karavīra amata pienākumu izpildes kārtību, atlīdzības noteikšanas un izmaksas kārtību, kā arī amatpersonu, kura ir tiesīga piemērot ierēdnim disciplinārsodu.

2. Aizsardzības ministrs valsts interesēs pēc Nacionālo bruņoto spēku komandiera ieteikuma ierēdni, kurš pilda amata pienākumus Aizsardzības ministrijā vai tās padotībā esošajā iestādē un kuram ir attiecīgajam karavīra (virsnieka) amatam noteiktā civilā izglītība un kvalifikācija, var pārcelt karavīra amatā uz laiku līdz pieciem gadiem vai līdz karavīra iecelšanai amatā un uzdot pildīt ilgstošā prombūtnē (ilgāka par sešiem mēnešiem) esoša karavīra vai vakanta amata pienākumus Nacionālo bruņoto spēku regulāro spēku vienībā vai Zemessardzes vienībā, izņemot vienības (apakšvienības) komandiera (priekšnieka) amata pienākumus.

3. Ierēdni var iecelt šādos karavīru (virsnieku) amatos:

3.1. personāla vadības speciālistu amati;

3.2. izlūkošanas speciālistu amati;

3.3. plānošanas speciālistu amati;

3.4. apgādes speciālistu amati;

3.5. sakaru un informācijas sistēmu speciālistu amati;

3.6. apmācību speciālistu amati;

3.7. finanšu plānošanas un uzskaites speciālistu amati;

3.8. informācijas operāciju speciālistu amati;

3.9. jūras operāciju speciālistu amati;

3.10. gaisa operāciju speciālistu amati;

3.11. drošības speciālistu amati;

3.12. ģeoinformācijas speciālistu amati;

3.13. juristu amati;

3.14. administrācijas un lietvedības speciālistu amati;

3.15. militāri publisko attiecību speciālistu amati.

4. Ierēdnis pilda karavīra amata pienākumus saskaņā ar amata aprakstu, izņemot pienākumus, kas saistīti ar karavīra dienesta nosacījumu izpildi.

5. Pārceļot ierēdni karavīra amatā, ierēdnim nosaka amata mēnešalgu, kas nav zemāka par iepriekšējo, un ierēdnis ir tiesīgs saņemt tikai tās sociālās garantijas, kuras var piešķirt ierēdnim.

6. Karavīra amata pienākumu pildīšanas laikā ierēdnis ir pakļauts tās Nacionālo bruņoto spēku regulāro spēku vai Zemessardzes vienības komandierim, kurā iecelts amatā, ja amata aprakstā nav noteikts citādi.

7. Ierēdnis karavīra amata pienākumu pildīšanas laikā ievēro valsts civildienestu un Nacionālo bruņoto spēku regulāro spēku vienības un Zemessardzes vienības iekšējo darba kārtību reglamentējošos normatīvos aktus, ciktāl tie nav saistīti ar karavīra statusu.

8. Ierēdnis ir disciplināri atbildīgs saskaņā ar valsts civildienestu reglamentējošiem normatīvajiem aktiem.

9. Disciplinārsodu ierēdnim uzliek karavīra amatā pārceltā ierēdņa tiešais priekšnieks vai augstākas pakāpes komandieris.

10. Disciplinārsodu ierēdnis var apstrīdēt, iesniedzot sūdzību aizsardzības ministram.

Ministru prezidents Māris Kučinskis

Aizsardzības ministrs Raimonds Bergmanis